Lars Haugen KHL-debuterer for Dinamo Minsk
- Jeg har fått klarsignal. Det blir deilig å kjenne litt på nivået og få lønn for all den harde jobben man har lagt ned. En fin mulighet til å vise meg frem. Dette blir stort, sier Haugen til VG Nett. Målvakten ble hentet til KHL-klubben Dinamo Minsk etter et fantastisk VM for Norge i fjor, men oppholdet i Øst-Europa har så langt vært alt annet enn fasjonabelt for Haugen. 24-åringen ble rangert bak to meritterte keepere, blant dem den hviterussiske landslagsmålvakten Alexander Mezin. I oktober ble nordmannen lånt ut til Sjakthar Soligorsk - noe som utløste en kraftig lønnsreduksjon med såkalt toveiskontrakt.Etter jul har Haugen flere ganger blitt hentet opp for å sitte på benken for Dinamo Minsk, men fredag ettermiddag norsk tid får han debuten mot topplaget Dynamo Moskva i MSA Luzjniki Arena. - Minsk ville teste meg nå før sluttspillet begynner, samtidig som andre trenger hvile. I tillegg har laget slitt en del den siste tiden, sier Haugen på telefon fra Moskva kun få timer før debuten. - Jeg er ganske rolig og avslappet nå, men nervene kommer nok etter hvert. Det skal de også gjøre, hvis ikke er det noe galt, sier målvakten som spilte for Lørenskog og Manglerud Star før han dro til KHL.Så sent som tirsdag voktet Haugen buret for Sjakthar Soligorsk i den hviterussiske ligaen. Etter kampslutt fikk han beskjed om å dra til Moskva for å slutte seg til Dinamo Minsk-troppen som den siste uken har tapt mot både Torpedo og Traktor i storbyen. - Det er veldig stor forskjell fra Soligorsk. For min del har det hjulpet godt å få et par treninger med KHL-gutta nå, sier Haugen. - Hva vet du om det som venter deg i debuten? - Det blir en tøff debut, men det er like greit å begynne ordentlig. Dynamo Moskva er et av de bedre lagene i KHL. Arenaen deres er ikke like stor som den i Minsk, men den er gammel med mye historie. Det er mange legender som har spilt der, sier den norske landslagskeeperen. Etter fredagens kamp drar Dinamo Minsk-gjengen tilbake til Hviterussland for å forberede seg til sluttspillet i KHL. - For min del vet jeg ikke hva som skjer fremover. Her gjelder det å være forberedt på alt, sier Haugen.
Kort tid etter Sjakthar Soligorsks kamp i den hviterussiske ishockeyligaen tirsdag ble Lars Haugen (24) sendt til Moskva. Fredag får han sin første kamp i KHL.